《金精歌》
宋代·赵崇怿

东风飞霖雨，一洗桃李尘。
快马紫游缰，来赏金精春。
连林翠气紫不动，时作佛髻螺头青。
劖劖天壁面削起，中可建旗坐万人。
豁然呀呀，怫然凭凭。
蹲蹲者为虎豹，兀兀者为墉城。
千成老狖学春吟，白日龙雷藏树阴。
莲花峰下久无路，时有樵子攀藤寻。
丹光出屋水涔涔，白鹤飞去栖桃林。
桃今几熟枝尚青，石田玉子无龙耕。
云蒸甑腹烂青{讯言换饣}，雪冻地骨迷黄精。
灵君久矣鞭玉麟，今作天上何公卿。
崖前老竹屡生米，夜有石犬当阶鸣。
我亦三生家石鼓，花落花开不如数。
人间渔沫味秦桥，漫有姓名刻洞府。
试为灵君觅杯水，水中白昼青虬起。
便令紫雾生风霆，一举直上九万里。

作者简介：赵崇怿，字成叔，号东林，临川（今属江西）人。理宗淳祐四年（一二四四）进士（明嘉靖《抚州府志》卷八）。宝祐元年（一二五三）入郴州军幕（明万历《郴州志》卷二）。